Predkladacia správa

Operačný program Informatizácia spoločnosti (ďalej OPIS) je referenčným dokumentom, na ktorého základe bude poskytovaná podpora na projekty eGovernmentu, digitalizácie a sprístupňovanie obsahu pamäťových a fondových inštitúcií a širokopásmového internetu. Obsahuje popis horizontálneho riadenia projektov informatizácie, ktorý je taktiež uvedený v Národnom strategickom referenčnom rámci a ktorého prostredníctvom bude zabezpečená interoperabilita všetkých IS, ktoré budú rozvíjané z prostriedkov štrukturálnych fondov v programovom období 2007 – 2013.

V zmysle uznesenia vlády SR č. 832/2006 k návrhu aktualizácie Národného strategického referenčného rámca Slovenskej republiky na roky 2007 – 2013 je v programovom období 2007 – 2013 na projekty OPIS určených 993 095 405 EUR z prostriedkov Spoločenstva, čo predstavuje spolufinancovanie zo štátneho rozpočtu (15 %) 175 252 131 EUR. Iné financovanie zo štátneho rozpočtu pre podprogram č. 1 predstavuje sumu 53 152 701 EUR.

Finančný plán operačného programu bol schválený uznesením vlády SR 1004/2006 k návrhu Operačného programu Informatizácia spoločnosti, uznesením vlády SR 407/2007 k návrhu úpravy návrhu Národného strategického referenčného rámca na roky 2007 – 2013 v nadväznosti na pripomienky EK a rokovania s EK a uznesením vlády SR 678/2007 k „Správe o implementácii a čerpaní predvstupových nástrojov, finančného mechanizmu EHP, Nórskeho finančného mechanizmu, štrukturálnych fondov a Kohézneho fondu k 30. 6. 2007“ a niektorým spoločným úlohám súvisiacim so strategickou prioritou vedomostná ekonomika v programovom období 2007 – 2013.

Na základe uznesenia vlády SR č. 838/2006 k návrhu na vytvorenie Operačného programu Informatizácia spoločnosti je riadiacim orgánom pre OPIS  Úrad vlády SR. Funkciu sprostredkovateľského orgánu pod riadiacim orgánom plní Ministerstvo financií SR.

Na realizáciu schválených projektov je nevyhnutné presunúť rozpočtovým opatrením Ministerstva financií SR finančné prostriedky z „programu“ rozpočtovým kapitolám – Úrad vlády a Ministerstvo financií, čo je podmienené predložením materiálu na rokovanie vlády SR na schválenie medzirezortného programu.

Operačný program Informatizácia spoločnosti bol schválený Európskou komisiou rozhodnutím komisie zo 17. septembra 2007, ktorým sa prijíma operačný program pre pomoc Spoločenstva z Európskeho fondu pre regionálny rozvoj v rámci konvergenčného cieľa v regiónoch na Slovensku okrem Bratislavy.

Návrh medzirezortného programu pre Operačný program Informatizácia spoločnosti nemá priamy finančný, ekonomický, environmentálny vplyv, ani vplyv na zamestnanosť a podnikateľské prostredie.

Materiál bol spracovaný v zmysle Metodického pokynu Ministerstva financií SR
č. 5238/2004-42 na usmernenie programového rozpočtovania.